《夏日从冯葛二太史游碧云寺十韵》
明代·于慎行

灵峰环御苑，宝地敞仙筵。磴道湖边出，重关木杪悬。

危岩深吐月，曲洞细生烟。壁荫捎云竹，阶流喷玉泉。

松风闻梵夜，梅雨散花天。净土风尘绝，空门伏腊偏。

十千初地境，百万尚方钱。响屧苔痕积，璇题鸟迹镌。

无生应證法，有漏未称缘。浩劫何由问，踟蹰翠嶂前。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。